পুলিশ কমিশনারের নির্দেশে যে কার্যত কোনও কাজ হচ্ছে না, তা প্রমাণ করল কড়েয়া থানার পুলিশ। 
পুলিশ কমিশনার সুরজিৎ কর পুরকায়স্থ গত সোমবার দুপুরে মাসিক ‘ক্রাইম কনফারেন্সে’ সতর্ক করেছিলেন। নির্দেশ দিয়েছিলেন, গোলমালের খবর এলে দ্রুত মোকাবিলা করতে হবে। যাতে তা বেড়ে না যায়। সেই সতর্কবার্তার পর দু’দিন কাটতে না কাটতেই কড়েয়ায় পুলিশের সামনেই চলল বোমা-গুলি। স্থানীয় বাসিন্দাদের অভিযোগ, গোলমাল যখন শুরু হয়, তখন ঘটনাস্থলে পুলিশ উপস্থিত ছিল। কিন্তু পুলিশি নিষ্ক্রিয়তায় গোলমাল বেড়ে যায়।
বুধবার রাতে কড়েয়া থানার ব্রড স্ট্রিট ও পাম অ্যাভিনিউয়ের মোড়ে দু’দল দুষ্কৃতীর ওই সংঘর্ষে চার-পাঁচজন জখম হয়। ঘটনার সময় কয়েকরাউন্ড গুলিও চলে বলে অভিযোগ। পুলিশ ওই ঘটনায় বৃহস্পতিবার সন্ধ্যা পর্যন্ত চারজনকে গ্রেফতার করেছে। সংঘর্ষে জড়িত দুটি গোষ্ঠীই এলাকায় তৃণমূল সমর্থক বলে পরিচিত। পুলিশ জানিয়েছে, ধর্মতলা এলাকার বাস ইউনিয়নের এক তৃণমূল নেতাও ওইদিনের সংঘর্ষে জড়িত ছিল। 
এদিন সকাল সাড়ে ১০টা থেকে ব্রড স্ট্রিট ও পাম অ্যাভিনিউয়ের মোড়ে দুষ্কৃতীদের গ্রেফতারের দাবিতে বেশ কিছুক্ষণ অবরোধও হয়।
পুলিশের দাবি অনুযায়ী, বুধবার রাত প্রায় সওয়া ১১টায় কড়েয়ায় গোলমালের সূত্রপাত। সেটি চরম আকার নেয় রাত সাড়ে ১২টা নাগাদ। সে সময়ে পাম অ্যাভিনিউয়ের একটি বস্তিতে চার-পাঁচটি বোমা পড়ে। যাদের দিকে বোমা ছোড়া হয়েছিল, তারা পুলিশের কাছে অভিযোগ করে, অপর পক্ষ কয়েকরাউন্ড গুলিও চালিয়েছিল। দু’পক্ষের সংঘর্ষে কারও মাথা ফাটে, কারও হাত ভাঙে। একজনকে স্থানীয় একটি নার্সিংহোমে ভর্তি করানো হয়েছে। পুলিশের যুগ্ম কমিশনার (সদর) রাজীব মিশ্র অবশ্য দাবি করেছেন, ‘‘থানার ওসি-সহ পুলিশ বাহিনী সংঘর্ষ থামাতে দ্রুত ব্যবস্থা নিয়েছে। তল্লাশি চালিয়ে ঘটনাস্থল থেকেই একজনকে গ্রেফতার করা হয়। দু’পক্ষের অভিযোগের ভিত্তিতে দায়ের হয়েছে দু’টি মামলা।’’
স্থানীয় সূত্রের খবর, এলাকায় তোলাবাজির নিয়ন্ত্রণ কার হাতে থাকবে, তা নিয়ে জাভেদ এবং সৈয়দ নামে দুই দুষ্কৃতীর মধ্যে বেশ কিছুদিন ধরেই রেষারেষি চলছিল। ওইদিন রাতে স্থানীয় পাকিস্তান বাজার এলাকায় একটি শিশুকে গালিগালাজ করাকে কেন্দ্র করে জাভেদের দলবল পাম অ্যাভিনিউয়ে সৈয়দের লোকজনের উপর হামলা চালায়। প্রথমে ইট-পাটকেল ছোড়া হয়। মহিলারা প্রতিবাদ করতে এগিয়ে এলে ছোড়া হয় বেশ কয়েকটি বোমা। তারপর গুলিও চলে।